കോവിഡ് പിടിയില് അമര്ന്ന് ലോകത്തിന്റെ സാക്ഷരത ന്യൂ യോര്ക് : 08.09.2021 കോവിഡ് സൃഷ്ടിച്ച പ്രതിസന്ധി വിദ്യാഭ്യാസരംഗത്തെ അസമത്വം വലിയതോതില് വര്ധിപ്പിച്ചതായി ഐക്യരാഷ്ട്ര സംഘടന. സ്കൂളുകള് അടച്ചതിനെത്തുടര്ന്ന് 91 ശതമാനം 160 കോടി കുട്ടികളുടെയും വിദ്യാഭ്യാസം മാസങ്ങളോളം തടസ്സപ്പെട്ടു. കോവിഡ് നീളുമെന്ന് കണ്ടതോടെ പല രാജ്യങ്ങളും ഡിജിറ്റല് വിദ്യാഭ്യാസത്തിലേക്ക് നീങ്ങി. എന്നാല്, 70 കോടിയോളം വിദ്യാര്ഥികള് അതോടെ പഠനത്തിനു പുറത്താണ്. 143 രാജ്യത്തെ 36.9 കോടി കുട്ടികള് ഭക്ഷണത്തിന് ആശ്രയിച്ചിരുന്നത് സ്കൂളുകളെയാണ്. സ്കൂള് തുറക്കാത്തത് കുട്ടികളില് പട്ടിണിയും പോഷകാഹാരക്കുറവും വര്ധിപ്പിച്ചു. വരുംവര്ഷങ്ങളില് ഇത് കൂടുതല് ആരോഗ്യപ്രശ്നങ്ങള് സൃഷ്ടിക്കുമെന്നാണ് യുഎനിന്റെ സാക്ഷരതാ ദിന വിലയിരുത്തല്. നിരവധി രാജ്യങ്ങളില് സാക്ഷരതാ പ്രവര്ത്തനങ്ങള് നിര്ത്തിവച്ചു. മുമ്ബൊരിക്കലും ഇത്രയധികം കുട്ടികള്ക്ക് സ്കൂളില്നിന്ന് വിട്ടുനില്ക്കേണ്ടി വന്നിട്ടില്ല. ഇത് ഏറ്റവും ദുര്ബലരും പാര്ശ്വവല്ക്കരിക്കപ്പെട്ടവരുമായ വിഭാഗത്തിന്റെ പഠനവും ജീവിതവും പ്രതിസന്ധിയിലാക്കും. യു എന് കൂട്ടിച്ചേര്ത്തു. കോവിഡിനുമുമ്ബുതന്നെ 61.7 കോടി കുട്ടികള്ക്കും കൗമാരക്കാര്ക്കും അടിസ്ഥാന വിദ്യാഭ്യാസംപോലും ലഭിച്ചിരുന്നില്ല. പകുതിയോളം കുട്ടികള്ക്കും കൗമാരക്കാര്ക്കും വായന, ഗണിതം എന്നിവയില് പ്രാഥമിക പ്രാവീണ്യംപോലും നേടാനായിട്ടില്ല. പ്രായപൂര്ത്തിയായവരില് 77.3 കോടി നിരക്ഷരരുണ്ട്. ഇതില് മൂന്നില് രണ്ടും സ്ത്രീകളാണ്. പല വികസ്വര രാജ്യങ്ങള്ക്കും പ്രാഥമിക വിദ്യാഭ്യാസത്തില്പ്പോലും ലിംഗസമത്വം കൈവരിക്കാനായിട്ടില്ല.